**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL ATLEIDIMO NUO ŽEMĖS NUOMOS MOKESČIO MOKĖJIMO“ PROJEKTO**

**1.Sprendimo projekto esmė, tikslai ir uždaviniai.**

Savivaldybės tarybos sprendimo projektu siūloma atleisti savivaldybės biudžeto sąskaita:

1.VšĮ ,,Atlanto“ futbolo klubą (kodas 193100191) už sporto reikmėms naudojamą 2,5655 ha valstybinės žemės sklypą, adresu: Sportininkų g. 46, Klaipėda;

2. Lietuvos sporto draugiją „Žalgiris“ (toliau – Draugija „Žalgiris“) už sporto reikmėms naudojamą 1,3451 ha valstybinės žemės sklypo dalį, adresu: Taikos pr. 70, Klaipėda;

3. UAB „BJK“ (kodas 142109142) ir UAB „Nordsekas“ (kodas 142165828) (toliau– Bendrovės) už sporto reikmėms naudojamą valstybinės žemės sklypo dalį, esantį adresu: K. Donelaičio g. 6A, Klaipėda. Minėtu žemės sklypu ir statiniais sportinei veiklai vykdyti ir plėtoti naudojasi Klaipėdos miesto vaikų ir jaunimo sporto klubas ,,Perspektyva“ (kodas 14184759).

Teikiamo sprendimo projekto tikslas – suteikti žemės nuomos mokesčio lengvatą už sporto reikmėms naudojamus valstybinės žemės sklypus ir tuo paremti bei skatinti asmenis, investuojančius į viešosios sporto infrastruktūros kūrimą.

**2. Projekto rengimo priežastys ir kuo remiantis parengtas sprendimo projektas.**

Sprendimo projektas parengtas vadovaujantis Lietuvos Respublikos vietos savivaldos įstatymo, LR Vyriausybės nutarimo Nr. 1798 „Dėl nuomos mokesčio už valstybinę žemę“ ir Klaipėdos miesto savivaldybės tarybos 2015 m. gegužės 28 d. sprendimo Nr. T2-108 „Dėl valstybinės žemės nuomos mokesčio lengvatų teikimo tvarkos aprašo patvirtinimo“ (toliau – Tvarka) nuostatomis.

Sprendimo projekto rengimo priežastys – gauti ir įvertinti mokesčių mokėtojų prašymai suteikti valstybinės žemės nuomos mokesčio lengvatą.

Viešoji įstaiga „Atlanto“ futbolo klubas prašyme suteikti žemės nuomos mokesčio lengvatą nurodė, kad žemės sklypas naudojamas visuomeniniais pagrindais ir negaunama mokestinė nauda. VšĮ „Atlanto“ futbolo klubas prisideda prie sporto vystymo Klaipėdos mieste, nuomojamame žemės sklype vykdo tik sportinę veiklą, turimoje sporto bazėje sudaro sąlygas vykstančias varžybas nemokamai stebėti vaikams iki 10 metų, senjorams, sulaukusiems 75-erių ir vyresniems, futbolo mokyklų auklėtiniams. VšĮ „Atlanto“ futbolo klubas suteikia galimybę minėtame aikštyne neatlygintinai treniruotis VšĮ „Klaipėdos futbolo mokykla“ auklėtiniams, lengvosios atletikos sportininkams ir kt. sporto mėgėjams.

Draugija „Žalgiris“ prašyme suteikti žemės nuomos mokesčio lengvatą nurodo, kad yra ne pelno siekianti organizacija, kuri vaikų ir jaunimo ugdymo, sporto mokyklų laisvalaikio funkcijų vykdymui, kūno kultūros ir sporto propagavimui iš Klaipėdos miesto savivaldybės įsigijo pastato dalį – sporto salę su pagalbinėmis patalpomis, adresu: Taikos pr. 70, Klaipėda. Draugija „Žalgiris“ 2005 m. spalio 6 d. sudarė valstybinės žemės nuomos sutartį dėl valstybinės žemės sklypo, esančio adresu Taikos pr. 70, Klaipėdoje, dalies nuomos. Draugijos veikla – sportinė, lėšų šaltinis yra įvairių organizacijų skiriamos paramos lėšos, kurios naudojamos kūno kultūros ir sporto plėtrai. Savo veikla Draugija „Žalgiris“ remia sporto šakų veiklą, organizuojant bendrus sporto renginius. Draugija yra sudariusi bendradarbiavimo sutartį su VšĮ „Klaipėdos teniso akademija“ dėl socialiai remtinų vaikų, vaikų ir jaunimo užimtumo skatinimo patalpose Taikos pr. 70, Klaipėda. VšĮ „Klaipėdos teniso akademija“ yra sudariusi susitarimą su Klaipėdos vaikų globos namais „Rytas“ dėl galimybės nemokamai treniruotis vaikų namų auklėtiniams sporto bazėje, esančioje Taikos pr. 70, Klaipėda. Akademiją šiuo metu lanko 140 vaikų. Taip pat patalpose, adresu Taikos pr. 70, įsikūręs „Tennis Star“ vaikų ir jaunimo teniso klubas, kuriame aktyviai sportuoja apie 50 narių.

UAB „BJK“, UAB „Nordsekas“ ir Klaipėdos miesto vaikų ir jaunimo sporto klubas ,,Perspektyva“ prašymuose suteikti žemės nuomos mokesčio lengvatą nurodo, kad Bendrovės su Klaipėdos miesto vaikų ir jaunimo sporto klubu ,,Perspektyva“ yra sudariusios patalpų nuomos sutartis, kuriose nustatytas fiksuotas nuomos mokestis už išnuomojamą sporto klubo veiklai vykdyti turtą (teniso aikšteles, kiemo aikšteles, administracinį pastatą) ir nustatytas papildomas mokestis, lygus valstybinės žemės nuomos mokesčiui.

Valstybinės žemės sklype įrengtame teniso aikštyne (teniso kortuose) treniruojasi miesto moksleiviai, teniso mėgėjai, organizuojamos įvairios vaikų ir „senjorų“ teniso varžybos.

Vaikų ir jaunimo teniso klubo treneriai siekia plėtoti lauko teniso sportinę veiklą Klaipėdos mieste ir taip prisidėti prie jaunimo sveiko laisvalaikio praleidimo būdo ir užimtumo bei bendros Lietuvos sveikatingumo programos.

Viešoji įstaiga „Atlantas“, Lietuvos sporto draugija „Žalgiris“, UAB „BJK“ ir UAB „Nordsekas“ pateikė visus būtinus Klaipėdos miesto savivaldybės tarybos 2015 m. gegužės 28 d. sprendimu Nr. T2-108 patvirtintos Valstybinės žemės nuomos mokesčio lengvatų teikimo tvarkos apraše nurodytus ir papildomus paaiškinimus bei dokumentus.

Klaipėdos miesto savivaldybės administracijos Sporto ir kūno kultūros skyrius pateikė išvadą ir rekomendaciją suteikti žemės nuomos mokesčio lengvatą, kadangi Draugija „Žalgiris“ ir VšĮ „Atlanto“ futbolo klubas atitinka Sporto organizacijai, siekiančiai gauti žemės nuomos mokesčio lengvatą, kaip numatyta tarybos sprendimu patvirtintame Tvarkos apraše keliamus reikalavimus, t.y. plėtoja sporto šaką, sporto bazė ir įrengimai pritaikyti ir naudojami sportinei veiklai, patalpose vykdomas sistemingas vaikų sportinis ugdymas, sporto šakos varžybos, vasaros užimtumo stovyklos, šalia skulptūrų parko esančiuose lauko teniso kortuose UAB „BJK“ ir UAB „Nordsekas“ yra įrengęs teniso aikšteles, kuriuose jaunimo sporto klubo „Perspektyva“ dėka aktyviai yra vystoma lauko teniso sporto šaka. Teniso kortuose dirba kvalifikuoti treneriai, kiekvieną sezoną teniso kortai yra atnaujinami, sutvarkoma aplinka. Vasaros sezono metu minėtuose kortuose treniruojasi vaikai, jaunimas bei yra organizuojami įvairūs turnyrai, prisidedama prie suaugusiųjų sveikatingumo programų.

**3. Kokių rezultatų laukiama.**

Šiuo sprendimu siekiama suteikti mokestinę lengvatą už 2016 metus sportinę veiklą vykdantiems VšĮ „Atlanto“ futbolo klubui ir Lietuvos sporto draugijai „Žalgiris“, ir Klaipėdos miesto vaikų ir jaunimo sporto klubui ,,Perspektyva“.

**4. Sprendimo projekto rengimo metu gauti specialistų vertinimai.**

Sporto ir kūno kultūros skyrius 2016-11-03 raštu Nr. VS-6001, 2016-11-18 raštu Nr. VS-6317 pateikė išvadas, kad Lietuvos sporto draugija „Žalgiris“ ir VšĮ „Atlanto“ futbolo klubas, UAB „BJK“ ir UAB „Nordsekas“ atitinka Sporto organizacijai tvarkoje keliamus reikalavimus ir nuomojami žemės sklypai naudojami tik sportinei veiklai.

Tarptautinių ryšių, verslo plėtros ir turizmo skyrius 2016-10-07 raštu Nr. VS-5499, 2016-11-02 raštu VS-5985, 2016-11-02 raštu VS-5978 pateikė išvadas, kad Lietuvos sporto draugija „Žalgiris“, VšĮ „Atlanto“ futbolo klubas, UAB „BJK“, UAB „Nordsekas“ ir Teniso klubas „Perspektyva“ atitinka tvarkos reikalavimus.

Apskaitos skyrius 2016-10-06 raštu Nr. VS-5473, 2016-09-23 raštu Nr. VS-5204 informavo, kad aukščiau nurodyti asmenys neturi valstybinės žemės nuomos mokesčio įsiskolinimo ir kitų finansinių įsipareigojimų Savivaldybės administracijai.

**5. Išlaidų sąmatos, skaičiavimai, reikalingi pagrindimai ir paaiškinimai.**

VšĮ „Atlanto“ futbolo klubo sporto reikmėms naudojamo 2,5655 ha valstybinės žemės sklypo vertė 1094000,00 Eur, Tarybos sprendimu nustatytas žemės nuomos mokesčio tarifas visuomeninės paskirties teritorijų žemei – 0,1 %, apskaičiuotas valstybinės žemės nuomos mokestis už 2016 metus sudaro **1 094,00 Eur**(1 094 000,00 Eur× 0,1 %).

Draugijos „Žalgiris“ sporto reikmėms naudojamo 1,3451 ha valstybinės žemės sklypo dalies vertė 1223633,60 Eur, Tarybos sprendimu nustatytas žemės nuomos mokesčio tarifas rekreacinės ir komercinės paskirties žemei – 0,4 %, ­­už 2016 metus apskaičiuotas valstybinės žemės nuomos mokestis sudaro **4 894,53 Eur**(1 223 633,60 Eur sklypo dalies vertė × 0,4 %).

UAB „BJK“ už sporto reikmėms naudojamą 0,2509 ha valstybinės žemės sklypo dalį apskaičiuotas valstybinės žemės nuomos mokestis sudaro –**868,99 Eur** (vertė 217 248,71 Eur × 0,4 %);

UAB „Nordsekas“ už sporto reikmėms naudojamą 0,3182 ha valstybinės žemės sklypo dalį apskaičiuotas valstybinės žemės nuomos mokestis sudaro –**1102,09 Eur** (vertė 275 522,27 Eur × 0,4 %).

**6. Lėšų poreikis sprendimo įgyvendinimui.**

Klaipėdos miesto savivaldybė į biudžetą negautų 7 959,61 Eur valstybinės žemės nuomos mokesčio pajamų už 2016 metus.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – „Atlanto“ futbolo klubui, Lietuvos sporto draugijai „Žalgiris“, Klaipėdos miesto vaikų ir jaunimo sporto klubui ,,Perspektyva“ sumažėtų mokestinė našta ir tai suteiktų galimybę daugiau lėšų skirti sportinės veiklos plėtojimui.

Neigiamos pasekmės nurodytos 6 punkte.

PRIDEDAMA:

1. UAB „BJK“ ir UAB „Nordsekas“, Klaipėdos miesto vaikų ir jaunimo sporto klubo ,,Perspektyva“ prašymai su priedais, 11 lapų.

2. Lietuvos sporto draugijos „Žalgiris“ prašymas su priedais, 3 lapai;

3. VšĮ „Atlanto“ futbolo klubo, prašymai 2 lapai;

4. Sporto ir kūno kultūros, Tarptautinių ryšių, verslo plėtros ir turizmo, Apskaitos skyrių raštai, 7 lapai;

5. Klaipėdos miesto savivaldybės tarybos 2015-05-28 sprendimo Nr. T2-108 kopija, 4 lapai.

Mokesčių skyriaus vedėja Kristina Petraitienė